Foilsiú teachtaireachta maidir le leasú caighdeánach a fhormheas ar an tsonraíocht táirge le haghaidh ainm in earnáil an fhíona, dá dtagraítear in Airteagal 17(2) agus (3) de Rialachán Tarmligthe (AE) 2019/33 ón gCoimisiún

(2022/C 410/11)

Foilsítear an teachtaireacht seo i gcomhréir le hAirteagal 17(5) de Rialachán Tarmligthe (AE) 2019/33 ón gCoimisiún (1).

TEACHTAIREACHT MAIDIR LE FORMHEAS LEASAITHE CHAIGHDEÁNAIGH A CHUR IN IÚL

“Segarcea”

PDO-RO-A1214-AM01

Dáta teachtaireachta: 1 Lúnasa 2022

TUAIRISC AR AN LEASÚ FORMHEASTA AGUS CÚISEANNA LEIS

1. Cineálacha fíonchaoire nua a thabhairt isteach mar phríomhchineálacha táirgeachta

Leasaíodh an tsonraíocht chun na cineálacha fíonchaoire Fetească regală agus Touriga nacional a áireamh le haghaidh táirgeadh fíonta geala agus dearga faoi seach.

Agus an cineál Fetească regală á chur san áireamh, seanchineál Rómánach a shaothraítear go forleathan sa Rómáin, méadaítear an acmhainneacht chun saintréithe sonracha limistéar STFC Segarcea a shaothrú i bhfoirm fíonta ar ardchaighdeán, ag cur le cáil an tsonrúcháin tionscnaimh trí raon na gcineálacha a éagsúlú agus castacht aramatach na gcineálacha náisiúnta a bhfuil meas mór orthu a léiriú.

I limistéar Segarcea, tá inoiriúnaitheacht mhaith ann agus is féidir fíon ar ardchaighdeán a tháirgeadh leis an gcineál sin, de réir mar a fhorbraíonn na fíonchaora dea-bholaithe agus siúcra. Leis an gcineál seo, is féidir fíonta fíneáilte a tháirgeadh atá geal, glan agus ar dhath buí na tuí le lorg fann glas orthu, chomh maith le boladh de bhláthanna fíniúna agus aigéadacht mhaith atá mar thoradh ar an ngleann ina fhástar an cineál.

Baineann inoiriúnaitheacht mhaith le cineál Touriga nacional in STFC Segarcea, agus caomhnaítear leis saintréithe sonracha an chineáil, a mbíonn tionchar ag struchtúr na hithreach, na dálaí hidreolaíocha agus an aeráid áitiúil air freisin. Is éard is saintréithe don chineál blasanna torthaíocha, an dath geal dearg atá air, neart alcóil ard agus é saibhir in úsc, le carnadh cothrom siúcraí, mar thoradh ar na hithreacha ina bhfásann na fíniúnacha agus an cion ard carbónáite cailciam iontu agus iad saibhir in ocsaídí iarainn agus suíomh na bhfíonghort ar fhánaí réidhe atá cuibheasach nochta ó dheas, rud a chuireann le carnadh siúcraí agus antóiciaininí agus cion ard mianraí.

Le héagsúlú an raoin cineálacha trí na cineálacha thuas a thabhairt isteach, cuideofar leis an bpunann fíona a leathnú agus fíon a fháil ó chineálacha ar a bhfuil cáil náisiúnta/idirnáisiúnta tríd an gcastacht aramatach a bhaineann leo a shaothrú.

Leasaítear Caibidlí IV agus XI den tsonraíocht agus pointe 7 den doiciméad aonair.

2. Leasú ar tháirgeacht fíniúna (méadú)

Cuirtear leis na táirgeachtaí fíonchaor agus fíona a fhaightear.

Tá gá leis an athrú i dtáirgiúlacht fíona le haghaidh limistéar STFC Segaracea mar thoradh ar an dul chun cinn táirgeachta a rinneadh le blianta beaga anuas, tháinig méadú ar tháirgeacht fíonchaor atá lán-aibí tráth na buainte agus tráth buainte níos déanaí mar thoradh ar athruithe sna struchtúir fíonghoirt nua, mar thoradh ar an ngné bhitheach (struchtúr clónach, fréamhstoic) agus an ghné fíonóireachta (úsáid teicneolaíochtaí nua chun fíon a dhéanamh).

Ó 2004, fiú roimh na cláir thiontaithe/athstruchtúraithe fíonghoirt, fíonghoirt a sholáthair leibhéal áirithe buainte agus dlús planda cuibheasach íseal ag tacú leo, rinneadh fíonghoirt den sórt sin a ionadú. Bhí dlús idir 2 800 agus 3 200 planda in aghaidh an heicteáir ag na fíonghoirt ghrafa roimhe sin ach tá dlús níos mó ná 4 545 planda in aghaidh an heicteáir ag na plandálacha nua-bhunaithe, chomh maith le méaduithe suntasacha ar dhlús fíonghort óg i gcomparáid le dlús na bplandálacha roimhe sin, rud a chuir le méaduithe suntasacha ar tháirgeadh fíonchaor.

Baintear leas as acmhainneacht an limistéir le tabhairt isteach na gcineálacha nua, agus bíonn acmhainneacht níos mó ag na clóin nua de sheanchineálacha leas a bhaint as an meascán casta de mhianraí agus cothaithe atá le fáil san ithir, chomh maith le dálaí fíonaeráide an limistéir.

Na hathruithe sin atá mar thoradh ar ghnéithe fíoneolaíochta, tá siad de thoradh trealamh fíonóireachta nua agus úsáid réiteach teicniúil nua i réimse na n-ábhar fíonsaothraithe. Maidir leis an trealamh nua a chuir go suntasach leis na táirgeachtaí fíona a mhéadú, gan cáilíocht na fíona a laghdú, chuirfimis preasanna neomatacha i dtábhacht, lenar féidir an táirgeacht fíona a mhéadú faoi níos mó ná 15 % (le haghaidh úrfhíon saor-reatha). Le dabhcha uathoibríocha agus umair choipthe ag teochtaí rialaithe, táthar in ann an táirgeacht fíona a mhéadú ar bhealach suntasach freisin a fhad agus a mhéadaítear cáilíocht na bhfíonta an tráth céanna, go háirithe trí phróifíl na bhfíonta a choimeád, agus i gcásanna áirithe, trína méadú.

Leasaítear Caibidlí V agus VII den tsonraíocht agus pointe 7 den doiciméad aonair.

DOICIMÉAD AONAIR

1. Ainm(neacha)

Segarcea

2. Cineál an táisc gheografaigh

STFC – Sonrúchán Tionscnaimh Faoi Chosaint

3. Catagóirí táirgí fíniúna

1. Fíon

4. Tuairisc ar an bhfíon nó ar na fíonta

1. Fíonta geala

TUAIRISC THÉACSÚIL GHAIRID

Is fíonta bríomhara atá iontu ar dhath buí na tuí le lorg fann glas orthu, chomh maith le dea-bholaithe diana de bhláthanna acáise atá díreach tar éis teacht i mbláth. Bíonn blasanna d’fhéar agus trom, torthaí andúchasacha, péitseoga le fáil uathu (agus iad le brath ón gcumhracht agus ón mblas) mar thoradh ar an aibiúchán in umair agus ar na moirt in éineacht leis an gcoipeadh fada.

Is é is mó a bhíonn le brath ó bhlas na bhfíonta úire, brisce, aigéadacht citris, blasanna bláthacha, blasanna de thorthaí, aigéadacht citris atá os cionn an mheáin agus iarbhlas fada, struchtúr daingean de thorthaí, im, brioche te, citreas agus cnónna coill atá díreach tar éis a bheith rósta.

Bíonn cumhracht de róis, laíon torthaí milse, bláthanna bána, dea-bholaithe atá sainiúil do chineálacha Muscat, blas fionnuar, aigéadacht, beocht le brath sna fíonta aramatacha tipiciúla (tirim/leath-thirim) agus bíonn siad tathagach.

Saintréithe anailíseacha ginearálta Uasmhéid nirt alcóil iomláin (mar % den toirt) 15,00 Íosmhéid nirt alcóil iarbhír (mar % den toirt) 11,00 Íosmhéid aigéadachta iomláine 4,0 i milleachoibhéisí in aghaidh an lítir Uasmhéid aigéadachta luainí (mar mhilleachoibhéisí in aghaidh an lítir) 18 Uasmhéid dé-ocsaíde sulfair iomláine (mar mhilleagraim in aghaidh an lítir) 200

2. Fíonta dearga

TUAIRISC THÉACSÚIL GHAIRID

Tá dath corcra-dhearg, dearg dorcha an rúibín le lorg fann corcra orthu: dath an ghairnéid idir dhian agus éadrom nó dath donnrua fiú i gcás ina ndéantar iad a aibiú ar feadh tréimhse ghairid. Leis na próisis fíonóireachta, cumasaítear úscadh níos fearr datha agus tainniní, chomh maith le boladh mín agus blas d’adhmad, fanaile, agus cumhracht de thorthaí (silíní, súnna craobh agus sútha talún) agus spíosraí le brath go láidir. Maidir le blas an fhíona, baineann cothromaíocht idir blasanna torthaíocha agus liocrais leis chomh maith le blasanna beaga d’adhmad tóstáilte, tainniní atá comhtháite go maith, agus blas láidir de chaora, subha, luibheanna aramatacha agus dea-bholaithe adhmadacha agus fanaile (fíonta i mbairillí).

Saintréithe anailíseacha ginearálta Uasmhéid nirt alcóil iomláin (mar % den toirt) 15,00 Íosmhéid nirt alcóil iarbhír (mar % den toirt) 11,00 Íosmhéid aigéadachta iomláin 4,0 i milleachoibhéisí in aghaidh an lítir Uasmhéid aigéadachta luainí (mar mhilleachoibhéisí in aghaidh an lítir) 20 Uasmhéid dé-ocsaíde sulfair iomláine (mar mhilleagraim in aghaidh an lítir) 150

3. Fíonta rosé

TUAIRISC THÉACSÚIL GHAIRID

Baineann carachtar atá úr, torthaíoch (cuiríní dearga, silíní searbha agus silíní bána) agus fionnuar leis na fíonta a aibítear ar na moirt le bâtonnage. Bíonn na dea-bholaithe dian, agus caora dearga, subh agus súnna craobh le fáil uathu, agus bíonn na fíonta iomlán agus cothrom le haigéadacht úr.

Bíonn dath bándearg dian an bhradáin ar na fíonta, le dea-bholaithe de shilíní bána, peitil róis, piobar glas, mil, sútha talún, le blas úr agus torthaíoch atá dian, aigéadacht bhríomhar agus iarbhlas dian.

Saintréithe anailíseacha ginearálta Uasmhéid nirt alcóil iomláin (mar % den toirt) 15,00 Íosmhéid nirt alcóil iarbhír (mar % den toirt) 11,00 Íosmhéid aigéadachta iomláine 4,0 gram in aghaidh an lítir, arna léiriú mar aigéad tartarach Uasmhéid aigéadachta luainí (mar mhilleachoibhéisí in aghaidh an lítir) 18 Uasmhéid dé-ocsaíde sulfair iomláine (mar mhilleagraim in aghaidh an lítir) 200

5. Cleachtais fíonóireachta

5.1. Cleachtais fíoneolaíochta shonracha

1. Cleachtais maidir le fíonóireacht Srianadh ábhartha maidir leis na fíonta a dhéanamh Toirmisctear saibhriú i dtáirgeadh fíonta a bhfuil sonrúchán tionscnaimh cláraithe Segarcea acu. Toirmisctear feabhsú neart alcóil nádúrtha de réir toirte an úrfhíona fíonchaor, úrfhíon fíonchaor leathchoipthe nó fíon atá á choipeadh.

2. Cleachtas saothraithe Cleachtas saothraithe — Is é seo a leanas an dlús íosta inghlactha: 3 000 planda in aghaidh an heicteáir. — I bplandálacha nuabhunaithe beidh an dlús ag 4 132 phlanda in aghaidh an heicteáir ar a laghad. — Is córas neamhchosanta nó leathchosanta atá sa chóras saothraithe; is é modh Guyot an modh a mholtar chun iad a threorú ar an stoc, le tródaim aontaobhacha nó dhéthaobhacha, agus cánaí a dhéantar a ionadú ó am go chéile. — Is córas fada nó measctha atá sa chóras gearrtha, agus baineann lód uasta torthaí de 15 bachlóg in aghaidh an mhéadair chearnaigh leis.

5.2. Uastáirgeacht

1. Fetească alba, Fetească regală, Riesling Italian, Riesling de Rhin, Sauvignon, Viognier, Pinot gris, Chardonnay 14 000 cileagram fíonchaor in aghaidh an heicteáir

2. Tămâioasă românească, Tămâioasă roză 14 000 cileagram fíonchaor in aghaidh an heicteáir

3. Pinot noir, Merlot, Syrah, Fetească neagră, Marcelan, Negru de Drăgășani, Touriga nacional, Cabernet Franc, Cabernet Sauvignon 12 000 cileagram fíonchaor in aghaidh an heicteáir

4. Fetească alba, Fetească regală, Riesling Italian, Riesling de Rhin, Sauvignon, Viognier, Pinot gris, Chardonnay 112 heictilítear in aghaidh an heicteáir

5. Tămâioasă românească, Tămâioasă roză 112 heictilítear in aghaidh an heicteáir

6. Pinot noir, Merlot, Syrah, Fetească neagră, Marcelan, Negru de Drăgășani, Touriga nacional, Cabernet Franc, Cabernet Sauvignon 96 heictilítear in aghaidh an heicteáir

6. Limistéar geografach críochaithe

Contae Dolj:

— baile Segarcea

— Bardas Lipovu - sráidbhailte Lipovu agus Lipovu de Sus;

— Bardas Cerat - sráidbhailte Cerat agus Malaica

7. Cineál/cineálacha fíniúna

Cabernet Franc N

Cabernet Sauvignon N - Petit Vidure, Bourdeos tinto

Chardonnay B - Gentil blanc, Pinot blanc Chardonnay

Fetească albă B - Păsărească albă, Poama fetei, Mädchentraube, Leanyka, Leanka

Fetească neagră N - Schwarze Mädchentraube, Poama fetei neagră, Păsărească neagră, Coada rândunicii

Fetească regală B - Königliche Mädchentraube, Königsast, Kiralyleanka, Dănășană, Galbenă de Ardeal

Marcelan N

Merlot N - Bigney rouge

Negru de Drăgăşani N

Pinot Gris G - Affumé, Grau Burgunder, Grauburgunder, Grauer Mönch, Pinot cendré, Pinot Grigio, Ruländer

Pinot noir N - Blauer Spätburgunder, Burgund mic, Burgunder roter, Klăvner Morillon Noir

Riesling de Rhin B - Weisser Riesling, White Riesling

Riesling italian B - Olasz Riesling, Olaszriesling, Welschriesling

Sauvignon B - Sauvignon verde

Syrah N - Shiraz, Petit Syrah

Touriga Nacional R

Tămâioasă românească B - Rumanische Weihrauchtraube, Tamianka

Tămâioasă roză Rs - Muscat rouge de Frontignan

Viognier B - Petit Vionnier, Viogne, Galopine, Vugava bijela

8. Tuairisc ar an nasc (na naisc)

8.1. Nasc leis an limistéar críochaithe

Tá lárionad limistéar fíonsaothraithe Segarcea mar chuid de réigiún fíonsaothraithe Munteniei şi Olteniei (Cnoic Oltenia agus Muntenia). Tá sé lonnaithe sa Mhacaire Rómánach, 29 km ó dheas ó chathair Craiova, agus is é 145 m an airde is coitianta ann. Tá Segarcea lonnaithe ag 44°10' líne leithid ó thuaidh agus ar an 23°72’ fadlíne ó dheas.

Tá Segarcea lonnaithe sa chuid lárnach de Mhachaire Oltenia ar an idirdhroim idir an Jiu (ó thoir) agus an Desnăţui (ó thiar), agus tá sé mar chuid de Câmpia Desnăţuiului (Machaire Desnăţui). Tugtar Câmpia Segarcei (Machaire Segarcea) ar an idirdhroim sin. In éineacht le Câmpia Băileştiului (Machaire Băileşti) déantar Machaire Desnăţui leis.

Tá easpa tír-raoin aeólaigh (séidte ag an ngaoth) i Machaire Segarcea agus áirítear leis bunchnoc léibheann mhachaire Sălcuţa agus na Danóibe agus leanann cúig cinn astu sin (as ocht gcinn san iomlán) soir ón Desnăţui.

Aimsítear na limistéir faoi fhíonghoirt atá mar chuid de lárionad fíonsaothraithe Segarcea ar an bpointe is faide ó dheas de mhachaire bhunchnoc Sălcuţa agus ar an bhfána atá nochta ó dheas go príomha lena nasctar an tríú léibheann den Danóib le machaire Sălcuţa atá ardaithe. Tá an limistéar suite idir na cuair hipsiméadracha de 100 m agus 150 m. Go deimhin, is féidir na pointí is airde sa limistéar seo a aimsiú ag: Dealul Viilor, ag 151,7 m ar airde agus Dealul Robului, ag 150,3 m ar airde. Aimsítear na cineálacha ithreach a leanas i gcríoch lárionad fíon-saothraithe Segarcea: ithreacha tipiciúla seornaiseoim chambaigh, ithreacha creimthe seornaiseoim chambaigh agus ithreacha creimthe (ar na fánaí).

Ó thaobh síl-leagan geolaíochta agus liteolaíochta, téann Machaire Oltenia chomh fada siar leis an bPléicéineach déanach, má chuirimid foirmiú na chéad talún tirime san áireamh, ach téann sé chomh fada siar leis an gCeathartha má smaoinímid ar an ngníomhaíocht samhlaithe a raibh sé faoina réir ina dhiaidh sin.

A mhéid a bhaineann le hábhar liteolaíoch, is as dríodair lóis, dríodair dúrabháin cré ón bPléisticéineach agus dúrabhán gainmheach ag a bhfuil cion ard carbónáite ar foirmíodh é. Leagadh an t-ábhar glárach agus díleghlárach sin sa ré Cheathartha, le linn na tréimhse idiroighrí. Leis na sil-leagain sin cruthaítear sraith atá cúpla ceintiméadar ar dhoimhneacht idir 8 m agus 15 m a chumhdaíonn sil-leagain dúrabháin ghainmheacha, sil-leagain ghainmheacha nó sil-leagain marla ghainmheacha.

Tá criosanna sa limistéar seo ina bhfuil próisis dhíleghláracha shuntasacha. Baineann na sil-leagain dhíleghláracha le gluaiseacht sil-leagan Pléisticéineach atá ann cheana féin, mar gheall ar ghníomhaíocht uisce a shreabhann ar bhealach scaipthe i bhfoirm chlúid uisce atá de thoradh báistí agus leá sneachta agus mar gheall ar imtharraingt (titimí talún, sciorrthaí talún). Ar dhromchlaí áirithe, cumhdaíonn sil-leagain dhíleghláracha na gleannta gan draenáil líneach domhanfhaid, le fánaí atá éasca lena ndaingniú agus lena n-úsáid le haghaidh talmhaíochta.

Is aeráid ilchríochach mheasartha atá le fáil ann, le tionchair laga ón Meánmhuir de thoradh aermhaiseanna siar agus siar ó dheas, gan trácht ar aermhaiseanna trópaiceacha ó dheas agus ó Oirthear na hEorpa.

Is é 11,6 °C an mheánteocht ilbhliantúil. Is é 24,1 °C meánteocht na míosa is teo, agus an teocht ag athrú idir 22,7 °C agus 26,8 °C.

Is é 565 mm an méid iomlán frasaíochta bliantúla (an meán le 5 bliana anuas), agus titeann 281 mm di le linn an tséasúir fáis.

Tá fianaise i scríbhinn ar shaothrú fíniúnacha agus ar fhíonóireacht ó 1557, i ndoiciméad inar ndeonaigh Pătraşcu cel Bun (Pătraşcu Maith), athair Milhai Viteazul (Minhai Mór), “tailte Segarcea dá hiníon Maria” i bhfoirm spréite. Bhí an-cháil ar fhíniúnacha agus fíonta Segarcea an tráth sin. Sainaithníodh lárionad fíonsaothraithe Segarcea den chéad uair in éineacht le 27 lárionad fíonsaothraithe eile sa Rómáin mar a bheith údaraithe chun fíonta ag a bhfuil sonrúchán tionscnaimh cláraithe chun fíonta a tháirgeadh trí Fhoraithne Chomhairle na nAirí an 25 Bealtaine 1929.

8.2. Idirghníomhaíocht chúisíoch

Tá cáil iontach ar STFC Segarcea faoi láthair mar thoradh ar na cineálacha nua agus na teicneolaíochtaí saothraithe agus fíonóireachta nua.

Is gnéithe fíor-riachtanacha iad fad na gréine, na teochta comhthimpeallaí agus an fhrasaíocht atmaisféarach le haghaidh limistéar fíonsaothraithe, agus bíonn tionchar cinntitheach acu ar phróisis bhitheolaíocha, fhiseolaíocha agus bhithcheimiceacha, a mbíonn tionchar acu ar cháilíocht agus ar charachtar tipiciúil na bhfíonta a fhaightear ag Segarcea.

Bíonn cion ard carbónáite cailciam ag formhór na n-ithreacha agus iad saibhir in ocsaídí iarainn, rud a thugann dath geal dearg do na fíonta dearga a fhaightear ann agus déanann sé na fíonta an-bhog, agus bíonn carachtar sonrach acu. Tá na fíonta a tháirgtear anseo oiriúnach lena n-aoisiú.

Bíonn na plandálacha fíniúnacha nochta ó dheas, siar ó dheas nó soir ó dheas, mar tá an chuid is mó dóibh lonnaithe ar fhánaí atá cuibheasach réidh agus ar ardchláir. Is gnéithe tábhachtacha iad an méid mór solas gréine, na hacmhainní héiliteirmeacha saibhre le haghaidh cáilíocht fíona (dea-bholaithe díona de thorthaí dearga, tathag agus úire).

Tá an meascán de dhálaí ithreach agus aeráide fabhrach do tháirgeadh fíonta ag a bhfuil saintréithe tipiciúla an limistéir, agus blasanna diana de thorthaí orthu chomh maith le hacmhainneacht ard lena dteacht chun cineáil. Féadfar fíonta ar ardchaighdeán a tháirgeadh ó fhíonchaora ó vitis vinifera atá beangaithe ar fhréamhstoic, agus iad lonnaithe go cúramach de réir “acmhainneacht” na talún.

Déantar na fíonchaora le haghaidh fíonchaora geala a bhuain ar bhealach meicnithe, agus coinnítear iad ag teochtaí maothaithe idir 8 °C agus 10 °C, le coipeadh mall, in umair cruach dosmálta ina bhfuil an teocht rialaithe idir 15 °C agus 18 °C, agus is iondúil go ndéantar iad a aibiú ar na moirt ar feadh tréimhsí idir 3 mhí agus 5 mhí agus ar feadh idir 21 agus 30 lá le haghaidh roinnt fíonta.

Tagann dath buí na tuí le lorg fann glas ar an bhfíon, chomh maith le dea-bholaithe diana de bhláthanna acáise báine atá díreach tar éis teacht i mbláth. Bíonn blasanna d’fhéar agus trom, torthaí andúchasacha, péitseoga le fáil uathu (agus iad le brath ón gcumhracht agus ón mblas) mar thoradh ar an aibiúchán in umair agus ar na moirt in éineacht leis an gcoipeadh fada.

Is é is mó a bhíonn le brath ó bhlas na bhfíonta úire, brisce, aigéadacht citris, bíonn cothromaíocht ann idir blasanna bláthacha agus blasanna de thorthaí, aigéadacht citris atá os cionn an mheáin agus iarbhlas fada, struchtúr daingean de thorthaí agus im, brioche te, torthaí bána, citreas agus cnónna coill atá díreach tar éis a bheith rósta.

Is iondúil go bhfaightear na fíonta aramatacha tipiciúla (fíonchaora a bhuaintear de láimh) i gcineálacha tirime agus leath-tirime, agus bíonn idir rós agus laíon torthaí milse, bláthanna bána agus dea-bholaithe clasaiceacha de chineálacha Muscat le brath sa chumhracht chasta. Bíonn siad bríomhar agus bíonn struchtúr iomlán acu mar thoradh ar an aigéadacht shonrach atá acu.

Chun fíonta dearga/rosé a fháil baintear na fíonchaora ar bhealach meicnithe. Úsáidtear próisis fíonsaothraithe traidisiúnta chun dath agus tainniní níos fearr a fháil; déantar na fíonta a aibiú ar feadh meántréimhse de 6-8 mí i mbairillí darach chun na dea-bholaithe a thagann ón teagmháil leis an adhmad a chomhtháthú iontu. Cumhracht ina bhfuil torthaí is mó le brath (silíní, sútha craobh agus sútha talún) agus ina bhforbraíonn spíosraí, i dtéarmaí bolaidh agus blais. Maidir leis an mblas atá ar na fíonta, baineann cothromaíocht idir blasanna torthaíocha agus liocrais leis chomh maith le blasanna beaga adhmaid thóstáilte agus tainniní atá comhtháite go maith; bíonn na fíonta tathagach, le blasanna caora, luibheanna aramatacha, chomh maith le hadhmad agus fanaile san fhíon a fhaightear ó bhairillí.

Is é is aidhm de bhuain mheicnithe na bhfíonchaor, chomh maith le maothú agus coipeadh i ndabhcha le pumpáil thar, agus teochtaí coipthe agus an líon uaireanta a phumpáiltear thar a bhainistiú, fíonta torthaíocha ag a bhfuil níos lú tainniní a tháirgeadh. Tarlaíonn an t-aibiúchán in umair cruach dosmálta go príomha agus i mbairillí darach i bpáirt ar feadh meántréimhse idir 6 mí agus 8 mí. Idir an raon dea-bholaithe a eascraíonn ón maothú fada thart ar 8 seachtaine agus idir 8-18 mí aibiúcháin i mbairillí darach, tá subha, caora úra agus fanaile.

8.3. Sonraí faoin táirge

Bíonn dath buí na tuí (scothghlas) ar na fíonta geala, le dea-bholaithe diana de bhláthanna acáise, agus blasanna d’fhéar agus de bhláth troim ón gcoipeadh fada, agus blasanna de thorthaí andúchasacha agus péitseoga. Bíonn an blas úr, le haigéadacht citris, blasanna bláthacha (acáise), mil, blasanna de thorthaí aibí, aigéadacht citris atá os cionn an mheáin agus iarbhlas fada, struchtúr daingean de thorthaí agus im, brioche te, citreas agus cnónna coill atá díreach tar éis a bheith rósta.

Bíonn cumhracht chasta ag na fíonta aramatacha tipiciúla (róis, laíon torthaí milse), agus dea-bholaithe clasaiceacha de chineálacha Muscat, le beocht agus struchtúr iomlán mar thoradh ar an aigéadacht shonrach a bhaineann leo.

Is iad torthaí dearga (silíní, sútha craobh agus sútha talún), spíosraí, is mó atá le brath ó chumhracht na bhfíonta dearga, le cothromaíocht idir na blasanna de thorthaí agus liocras, agus iad comhtháite le tainniní measartha maothlacha, tathagach, le blasanna de chaora, luibheanna aramatacha, adhmad agus fanaile ar an bhfíon ó bhairillí.

Idir an raon dea-bholaithe a eascraíonn ón maothú fada thart ar 8 seachtaine agus idir 8-18 mí aibiúcháin i mbairillí darach, tá subha, caora úra agus fanaile.

9. Coinníollacha breise fíor-riachtanacha (pacáistiú, lipéadú, ceanglais eile)

Dálaí margaíochta

Creat dlíthiúil:

Sa reachtaíocht náisiúnta

An cineál coinníll bhreise:

Forálacha breise a bhaineann le lipéadú

Tuairisc ar an gcoinníoll

Maidir le lipéadú na bhfíonta, féadfar an sonrúchán tionscnaimh faoi chosaint Segarcea a fhorlíonadh, ag brath ar leasanna na dtáirgeoirí, le ceann amháin de na hainmneacha fíonghoirt aonair a leanas: DEALU ROBULUI, PIETRICEAUA, GRĂDINA POPEŞTI, DEALU VIILOR, MALAICA, PLAIU VIILOR, LA CARIERĂ, LA TUFAN nó DEALU LIPOVULUI.

Nasc chuig an tsonraíocht táirge

https://www.onvpv.ro/sites/default/files/caiet_sarcini_doc_segarcea_modif_standard_cf_cerere_2020_no_track_changes_final.pdf

(1) IO L 9, 11.1.2019, lch. 2.